Α4-0266/95

Ψήφισμα σχετικά με την ανακοίνωση της Επιτροπής για τη συμφόρηση και κρίση της εναέριας κυκλοφορίας

Το Ευρωπαϊκό Κοινοβούλιο,

- έχοντας υπόψη την ανακοίνωση της Ειτροπής για τη συμφόρηση και κρίση της εναέριας κυκλοφορίας (COM(95)0318 - C4-0355/95),

- έχοντας υπόψη τα προηγούμενα ψηφίσματά του της 18ης Σεπτεμβρίου 1992 σχετικά με τον κορεσμό και τον έλεγχο της εναέριας κυκλοφορίας ((EE C 284, 02.11.1992, σελ. 170)), και της 27ης Σεπτεμβρίου 1994 για τον έλεγχο της εναέριας κυκλοφορίας στην Ευρώπη ((EE C 305, 31.10.1994, σελ. 24)),

- έχοντας υπόψη την έκθεση της Επιτροπής Μεταφορών και Τουρισμού (Α4- 0266/95),

Α. λαμβάνοντας υπόψη ότι οι εναέριες μεταφορές υφίστανται σήμερα σοβαρή πίεση λόγω της συμφόρησης στην εναέρια κυκλοφορία,

Β. λαμβάνοντας υπόψη ότι η συμφόρηση αυτή προκαλείται από την ανισοροπία μεταξύ ζήτησης και μεταφορικής ικανότητας και από τον κατακερματισμό του ευρωπαϊκού συστήματος διαχείρισης της εναέριας κυκλοφορίας, μέσα στα όρια του οποίου τα διάφορα ξεχωριστά εθνικά συστήματα χρησιμοποιούν διαφορετικά τεχνικά μέσα συστήματα,

Γ. λαμβάνοντας υπόψη ότι η κατάσταση αυτή δημουργεί μια ακαμψία και ανελαστικότητα που δεν επιτρέπει την προσαρμογή του εναέριου χώρου στις εποχιακές αυξομειώσεις της εναέριας κυκλοφορίας στην Ευρώπη και έχει σαν αποτέλεσμα οποιαδήποτε δυσκολία ή έλλειψη η οποία οφείλεται σε κοινωνικούς ή τεχνικούς λόγους σε κάποιο συγκεκριμένο αεροδρόμιο, να επιδρά σε ολόκληρο το σύστημα και να προκαλεί την εμφάνιση σημείων συμφόρησης ή καταστάσεων κρίσης στη ροή της εναέριας κυκλοφορίας στην Ευρώπη,

Δ. εκφράζοντας την ανησυχία του για το σοβαρό οικονομικό κόστος και την αναστάτωση που η συμφόρηση αυτή προκαλεί στους επιβάτες, τις αεροπορικές εταιρίες και σε τελευταία ανάλυση στον κλάδο ως σύνολο,

E. λαμβάνοντας υπόψη ότι η δημιουργία ενός αποτελεσματικού συστήματος εναέριας κυκλοφορίας αποτελεί βασικό στοιχείο της υποδομής που απαιτείται για την υποστήριξη της ενιαίας αγοράς στον τομέα της πολιτικής αεροπορίας, τη βελτίωση της ανταγωνιστικότητας της ευρωπαϊκής οικονομίας και την ελεύθερη κίνηση ατόμων και αγαθών,

ΣΤ. εκτιμώντας ότι το σημαντικό έργο που ανέλαβε η Ευρωπαϊκή Συνδιάσκεψη Πολιτικής Αεροπορίας (ΕΣΠΑ) και η EUROCONTROL στον τομέα της διαχείρισης της εναέριας κυκλοφορίας και της διαχείρισης ροής, καθώς και τα σχετικά συμπεράσματα που ενέκριναν οι Υπουργοί της ΕΣΠΑ στις 20 Οκτωβρίου 1988, τις 24 Απριλίου 1990, στις 17 Μαρτίου 1992 και στις 10 Ιουνίου 1994 θα πρέπει να αναγνωρισθούν ώστε να αποφευχθεί η δαπανηρή επικάλυψη εργασιών,

Ζ. εκτιμώντας ότι η ανακοίνωση της Επιτροπής ασχολείται μόνο με καταστάσεις κρίσης και όχι με το γενικότερο πρόβλημα της διαρθρωτικής ανεπάρκειας της δυναμικότητας ελέγχου της εναέριας κυκλοφορίας στην Ευρώπη και της ανάγκης για καθιέρωση ενός ενιαίου συστήματος διαχείρισης της εναέριας κυκλοφορίας, ζήτημα το οποίο θα αποτελέσει το αντικείμενο μιας προσεχούς Λευκής Βίβλου,

1. ζητεί, τόσο από την Επιτροπή όσο και από το Συμβούλιο να δράσουν ως καταλύτες για τη διαμόρφωση της πολιτικής βούλησης που απαιτείται για τη χαλάρωση της κατάστασης συμφόρησης και κρίσης σε ορισμένες στιγμές του έτους στον έλεγχο εναέριας κυκλοφορίας[semigr ]

2. υπενθυμίζει ότι η διατήρηση υψηλού επιπέδου ασφαλείας αποτελεί θεμελιώδη παράγοντα των εναέριων μεταφορών και του ελέγχου εναέριας κυκλοφορίας και καλεί τα κράτη μέλη, στο πλαίσιο των αρμοδιοτήτων τους, να καταβάλουν κάθε προσπάθεια για την εξασφάλιση του εν λόγω επιπέδου ασφαλείας[semigr ]

3. πιστεύει ότι οποιαδήποτε εξέλιξη στον έλεγχο της εναέριας κυκλοφορίας πρέπει να είναι σταδιακή, ακολουθώντας μια διαδικασία προσέγγισης βήμα προς βήμα ούτως ώστε η απαιτούμενη νέα τεχνολογία να ενταχθεί στο σύστημα με οργανωμένο τρόπο[semigr ]

4. χαιρετίζει την ανακοίνωση της Επιτροπής για τη συμφόρηση και κρίση της εναέριας κυκλοφορίας στο πλαίσιο των υφιστάμενων δομών διαχείρισης της εναέριας κυκλοφορίας και αναγνωρίζει την βραχυπρόθεσμη ανάγκη εναρμόνισης και ολοκλήρωσης των διαφόρων συστημάτων ελέγχου της εναέριας κυκλοφορίας (ΑΤC) στα κράτη μέλη[semigr ]

5. θεωρεί ότι οι προτάσεις και τα μέτρα που παρουσιάζονται στην ανακοίνωση αυτή μπορούν να συμβάλουν στην ανακούφιση κατάστασεων κρίσης και, επί τη βάσει του εγγράφου αυτού,

α) ζητεί την ενίσχυση και την παραχώρηση περισσότερων αρμοδιοτήτων στην συγκεντρωτική μονάδα διαχείρισης της κυκλοφοριακής ροής (CFMU), η οποία λειτουργεί στα πλαίσια της EUROCONTROL, ώστε να της δοθεί η δυνατότητα να επιτύχει την καλύτερη εφαρμογή των αποφάσεών της[semigr ]

β) υποστηρίζει την ιδέα της δημιουργίας των απαραίτητων μηχανισμών που θα επιτρέψουν την από κοινού χρήση της διαθέσιμης δυναμικότητας ελέγχου της εναέριας κυκλοφορίας, σημειώνοντας εντούτοις ότι κάτι τέτοιο προϋποθέτει την ύπαρξη ενός συντονιστικού σώματος με ευρείες αρμοδιότητες[semigr ]

γ) ζητεί τον προσδιορισμό, σε κοινοτικό επίπεδο, ενός ελάχιστου επιπέδου απαιτήσεων παροχής υπηρεσιών, σε περιπτώσεις μη αναμενόμενων σοβαρών διαταραχών (κρίσεων) της εναέριας κυκλοφορίας στην Κοινότητα, ώστε να προστατεύονται τα δικαιώματα των επιβατών[semigr ]

δ) ζητεί από όλα τα κράτη μέλη να επιβάλουν, τόσο στα αεροδρόμια, όσο και στις αεροπορικές εταιρίες, την τακτική δημοσίευση δεικτών συνέπειας και στατιστικών όσον αφορά τις απεργίες και άλλους λόγους των καθυστερήσεων, ώστε να εξασφαλισθεί μια ακριβής πληροφόρηση των χρηστών των εναέριων μεταφορών[semigr ]

ε) ζητεί να δοθεί πολιτική κάλυψη στη λειτουργική υποστήριξη της δομής διαχείρισης κρίσεων που διευθύνεται από την EUROCONTROL, ώστε να διασφαλισθεί η επιτυχία της[semigr ]

στ) ζητεί από την EUROCONTROL να εξετάσει μια ενδεχόμενη αύξηση της διαχείρισης ροής της εναέριας κυκλοφορίας σε περιόδους αιχμής[semigr ]

ζ) σημειώνει ότι οι εθνικές διοικήσεις θα πρέπει να χορηγούν χρόνους χρήσης του ελέγχου εναέριας κυκλοφορίας στο σύστημα εναέριας κυκλοφορίας, συντονιζόμενες μέσω της EUROCONTROL[semigr ]

η) θεωρεί πολύ σημαντική την ισχύουσα αρχή «ο πρώτος που προσέρχεται είναι ο πρώτος που εξυπηρετείται»[semigr ]

θ) κρίνει σκόπιμο να μελετηθούν οι επιπτώσεις των ισχυόντων κανόνων προτεραιότητας στη συμφόρηση και τις κρίσεις, ιδιαίτερα για τις απόκεντρες περιφέρειες, καθώς και οι προσαρμογές που θα μπορούσαν να επιχειρηθούν για τη βελτίωση της ροής της κυκλοφορίας στις εν λόγω καταστάσεις[semigr ]

6. καλεί την Ευρωπαϊκή Ένωση να προσφέρει πλήρη υποστήριξη και να ηγηθεί της διαδικασίας εφαρμογής των προγραμμάτων EATCHIP και APATSI, όπως τα διαμόρφωσε και τα διαχειρίστηκε η EUROCONTROL, κυρίως με τη βελτίωση της διαδικασίας λήψης αποφάσεων και της αποτελεσματικότητας των προγραμμάτων αυτών[semigr ]

7. ζητεί από όλα τα κράτη μέλη να λάβουν μέρος στη Διεθνή Διάσκεψη σχετικά με τη συνεργασία για την ασφάλεια της αεροναυτιλίας (EUROCONTROL)[semigr ]

8. ζητεί από όλα τα κράτη μέλη της Ευρωπαϊκής Συνδιάσκεψης Πολιτικής Αεροπορίας (ΕΣΠΑ) να συμμετάσχουν στην EUROCONTROL[semigr ]

9. ζητεί από τα κράτη μέλη, ως συμβαλλόμενα μέρη της Διεθνούς Σύμβασης σχετικά με τη Συνεργασία για την Ασφάλεια της Αεροναυτιλίας (EUROCONTROL) να λάβουν τα αναγκαία μέτρα ώστε να εξασφαλίσουν ότι στη Σύμβαση θα προστεθεί ρήτρα η οποία θα επιτρέπει την ένταξη της Κοινότητας[semigr ]

10. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών, την Ευρωπαϊκή Συνδιάσκεψη Πολιτικής Αεροπορίας και την EUROCONTROL.